Verkrag, vermoor maar ‘tragedie gaan ongesiens verby’Niemand is nog in verband met Jesse Hess se moord in hegtenis geneem nie. (Foto: Facebook) Geloofsleiers op die Kaapse Vlakte gaan Sondag ŉ intergeloofbiddiens voor die huis van die vermoorde teologiestudent, Jesse Hess, hou. Hess (19), ŉ student aan die Universiteit van die Wes-Kaap, se liggaam, asook dié van haar 85-jarige oupa, Chris Lategan, is einde verlede maand in hul woonstel in Parow ontdek. “Geen inhegtenisnemings is nog gemaak nie, het die Service and Allied Workers’ Union of South Africa (Sawusa) Saterdag in ŉ verklaring gesê. Die gebedsbyeenkoms word voorafgegaan deur ŉ optog wat by die Parow-polisiestasie begin. Die optog na die huis in Victoriastraat sal gelei word deur geloofsleiers, motorfietsryers, insleepvoertuigbestuurders en blaasorkeste. Memorandums met eise gaan ook aan ŉ verteenwoordiger van die presidensie, die Wes-Kaapse premier en burgemeester, Dan Plato, oorhandig word. “Dit is onaanvaarbaar dat die vermeende moordenaar van die [Universiteit van Kaapstad-] student Uyinene Mrwetyana so vinnig in hegtenis geneem is, maar ná amper twee weke is daar nog geen deurbraak gemaak in die moord op en verkragting van Jesse Hess nie,” het die Sawusa-president, Wilfred Alcock, gesê. “Tog was albei eerstejaarstudente,” het hy gesê. “Wat selfs meer kommerwekkend is, is dat een saak massamediadekking en ŉ heldagtige vaarwel gekry het, terwyl Jesse – en talle ander vroue wat in dieselfde tyd op die Kaapse Vlakte vermoor is – se tragedies bykans ongesiens verby gegaan het.” Alcock het verwys na verskeie ander moorde in dieselfde tyd en in dieselfde omgewing: dié van die 14-jarige Janika Mallo van Heinz Park wie se halfnaakte liggaam met ŉ bykans verbryselde skedel onlangs gevind is; Sadiqah Newman van Manenberg wat vermoor is terwyl sy swanger was; Jill-Paula Fernandez van Bonteheuwel; Chantal Dean van Delft; Denushe Witbooi van Eastridge, asook ŉ nog ongeïdentifiseerde vrou wie se liggaam gevind is nadat ŉ motorbestuurder dit naby die Lwazi Primary School in Gugulethu gestort het.